Werkloosheid in Suid-Afrika is ‘rampspoedig’Argieffoto (Foto: Myriam Zilles/Pixabay) Politieke partye het Dinsdag reageer op Statistieke Suid-Afrika (StatsSA) se onthulling dat Suid-Afrika se werkloosheidskoers in die derde kwartaal tot 29,1% toegeneem het. Dit is die hoogste syfer in 11 jaar en ŉ effense styging van die vorige kwartaal se 29%. Heloïse Jordaan, VF Plus-LP, het dit as “rampspoedig” beskryf. “Die regerende ANC se ondeurdagte en populistiese beleidsrigtings, asook sy gebrek aan die politieke wil om werkloosheid te bekamp, vererger die situasie,” het sy gesê. “Beleidsrigtings soos onteiening sonder vergoeding, wat beleggersonsekerheid veroorsaak, sowel as ander regeringsmislukkings soos die algehele gebrek aan dienslewering en die vernietiging van plaaslike regering, bevorder hierdie rampspoedige situasie.” Volgens Jordaan kan ŉ ekonomie nie floreer wanneer die mees basiese dienste in munisipaliteite nie gelewer word nie. “Plaaslike ekonomieë word gekniehalter deur swak plaaslike regering wat die ekonomiese uitsette van plaaslike ondernemings demp en werkskepping beperk.” Die druk op die fiskus wat deur oorbodige salarisrekeninge vererger word, is ook ŉ onvolhoubare situasie. “Die staat het ŉ werkgewer in plaas van ŉ werkskepper geword.” Jordaan het bygevoeg die ANC het in 25 jaar aan bewind klaaglik daarin misluk om ŉ gesonde ekonomie met volhoubare werkskepping te bewerkstellig. “Die staat se salarisrekening is onvolhoubaar hoog en sal besnoei moet word. Dit sal ongelukkig aanleiding gee tot ŉ selfs hoër werkloosheidskoers, wat die toedoen van die ANC self is. Die ANC kan Suid-Afrika nie meer regeer nie. Miljoene mense is werkloos, honger, arm en sonder die mees basiese dienste soos water- en elektrisiteitsvoorsiening terwyl die regerende party hom deur vakbonde laat voorskryf. Daar moet erns gemaak word met hierdie krisis.” Bobby Stevenson, die DA se hoofsweep in die Oos-Kaapse wetgewer, het op sy beurt gesê Oscar Mabuyane, premier van die provinsie, het geen oplossing om die stygende werkloosheidskoers in die Oos-Kaap te bekamp nie. Volgens StatsSA het die werkloosheidskoers in die Oos-Kaap in die derde kwartaal met 1,1% gestyg, van 35,4% tot 36,5%. “Die Oos-Kaap het steeds die hoogste uitgebreide werkloosheidskoers in die land, naamlik 46,5%. Dit beteken 1 221 miljoen mense in die provinsie het nie werk nie. Dit is 37 000 meer mense as dieselfde tyd verlede jaar,” het Stevenson gesê.